Не шуміце ў полі… (Трус)
Не шуміце ў полі,
Шумныя яліны!
           Ой, ды не шуміце
           Ў полі на марозе,
Бо я сам не знаю,
Ці па той дзяўчыне,
           Ці па той чарнявай
           Сэрца замарозіў?
Выйду рана, рана,
Выйду гляну, гляну,
           Ой, ды выйду гляну,
           Дзе віюцца сцежкі,
Дзе ў асенніх зорах
Сэрца я параніў
           Ды параніў сэрца
           Ветлаю усмешкай!..
Сцежкі разышліся,
Разышліся сцежкі!..
           Ой, ды ўюцца ў лузе
           Сцежкі ў жоўталісці!..
Можа сёння стрэне,
Можа сэрца ўцешыць
           Ды развее думы
           Смехам, як калісьці?
Не шуміце ў полі,
Шумныя яліны!..
           Ой, ды не шуміце
           Ў полі на марозе!..
Бо я сам не знаю,
Ці па той дзяўчыне,
           Ці па той чарнявай
           Сэрца замарозіў?!

1926

Вершы Паўлюка Труса
Творы 1926 года